**ΑΝΟΙΧΤΗ ΕΠΙΣΤΟΛΗ ΠΡΟΣ ΤΟΝ ΥΠΟΥΡΓΟ ΥΓΕΙΑΣ**

**Καρδίτσα, 7/1/2021**

Αξιότιμε κε Υπουργέ Υγείας,

Απευθύνομαι σε Σας σχετικά με τα γεγονότα που εξελίχθηκαν στο Νοσοκομείο Καρδίτσας τις τελευταίες ημέρες, με την παραίτηση του Διοικητή του Νοσοκομείου Κου Δημ. Κεχαγιά, λόγω της διακίνησης εγγράφου συναίνεσης για τον εμβολιασμό του προσωπικού του Νοσοκομείου.

Ο Κος Κεχαγιάς, έχοντας αποδεδειγμένα διοικητική εμπειρία στο χώρο της υγείας, ανταποκρίθηκε άμεσα και με τον καλύτερο δυνατό τρόπο, στις αυξημένες ανάγκες του Νοσοκομείου Καρδίτσας τη δύσκολη αυτή εποχή. Η δημιουργία της Πνευμονολογικής Κλινικής που υφίσταται στον οργανισμό, αποτέλεσε κομβικό σημείο αναφοράς για τη διαχείριση της πανδημίας του κορονοϊού. Αξιοποίησε με αυτό τον τρόπο στο έπακρο το ανθρώπινο ιατρικό και νοσηλευτικό προσωπικό για την καλύτερη δυνατή ποιότητα υπηρεσιών υγείας για τους πολίτες του Νομού μας. Η συνεργασία μας υπήρξε άψογη και η συμβολή του καθοριστική για την ομαλή λειτουργία της νεοσυσταθείσας Πνευμονολογικής Κλινικής.

Με σεβασμό στο θεσμικό Σας ρόλο, ως Διευθυντής της Πνευμονολογικής Κλινικής, σας παρακαλώ όπως μην κάνετε αποδεκτή την παραίτηση του Διοικητή του Γ. Ν. Καρδίτσας που τέθηκε στη διάθεσή σας, προκειμένου να συνεχίσει αδιάλειπτα η λειτουργία του Νοσοκομείου, προασπίζοντας την υγεία των πολιτών του Νομού.

Μσάουελ Ιωσήφ

Διευθυντής Πνευμονολογικής Κλινικής